Войны Пэнтагону

***Войны Пэнтагону*** () — камэдыйны тэлефільм рэжысэра Рычарда Бэнджаміна, выпушчаны ў 1998 року на канале HBO. Створаны паводле кнігі палкоўніка ВПС ЗША Джэймза Бэртана *Войны Пэнтагону: Рэфарматары кідаюць выклік старой гвардыі* і апавядае гісторыю распрацоўкі баявой машыны Брэдлі.

## Сюжэт
Праект баявога аўтамабілю «Брэдлі» завіс на стадыі распрацоўкі на сямнаццаць гадоў і ўжо выкарыстаў 14&nbsp;мільярдаў даляраў. Кангрэс ЗША вырашае накіраваць для нагляду праекту, якім займаецца генэрал-маёр Партрыдж, падпалкоўніка ВПС ЗША Джэймза Бэртана.

Партрыджу не падабаецца Бэртанава актыўнасьць, і ён наказвае загрузіць таго дакумэнтацыяй за ўвесь час праекту. Джэймз Бэртан пачынае ў ёй разьбірацца і высьвятляе, што ў 1960-х распрацоўку пачынаў тагачасны палкоўнік Робэрт Л. Сьміт, якога неўзабаве разьюшылі сталыя зьмены патрабаваньняў вышэйшага кіраўніцтва, у выніку чаго зь лёгкай баявой машыны пяхоты «Брэдлі» ператварыўся ў грувасткі танк, здольны перавозіць толькі палову ад заплянаванай колькасьці вайскоўцаў.

Таксама Бэртан выяўляе неадпаведнасьці ў выніках тэставаньняў «Брэдлі», пачынаючы ад выкарыстаньня слабой процітанкавай зброі да наўмысных хітрыкаў з вагнявымі выпрабаваньнямі, якімі займаліся Партрыджавы паплечнікі — палкоўнік Бок і маёр Сэерс. Урэшце Бэртан атрымлівае канфідэнцыйную інфармацыю ад Сьміта, але толькі пры ўмове ягонай ананімнасьці. Таксама ён даведваецца ад майстра-сяржанта Долтана, які адказвае за палявыя выпрабаваньні машыны, што яму заўсёды загадвалі падрабляць вынікі тэстаў; Долтан разглядае і Бэртана адным з тых, хто прыяжджалі ў праект з добрымі намерамі, але заўсёды сыходзілі, задаволеныя чарговым падвышэньнем.

Бэртан, аднак, працягвае настойваць на выпрабаваньнях, тады Партрыдж пераводзіць яго на Аляску. Тады генэрал Сьміт распавядае яшчэ адну таямніцу, у выніку чаго міністар абароны Каспар Ўайнбэргер патрабуе ад Брэдлі поўнага пісьмовага дакладу. Партрыдж скасоўвае перавод Бэртана на Аляску і атрымлівае ягоную справаздачу, у якую ўносіць зьмены, якія цалкам перакручваюць напісанае. Бэртан прымае правілы гульні і карыстаецца сваім становішчам, каб пазначыць усе ўнесеныя Партрыджам зьмены ў мэмарандуме, які трапляе ў СМІ, пасьля чаго Камітэт узброеных сілаў распачынае слуханьні ў Кангрэсе.

Партрыдж безабаронны перад удзельнікамі слуханьняў і атрымлівае ад старшынькі камісіі загад правесьці тэсты, якіх патрабаваў Бэртан. Наконадні выпрабаваньняў да жаўнераў, якія будуць іх выконваць, завітвае Бэртан і пераконвае іх не падрабляць вынікі, як яны заўжды рабілі, а задумацца пра бясьпеку ўласную і будучых карыстальнікаў браневіка.

Перад выпрабаваньнем Партрыдж выдае красамоўную прамову пра дасканаласьць і сілу «Брэдлі». Але пры абстрэле машына выбухае і цалкам зьнішчаецца. Долтан зь ягонымі падначаленымі задаволеныя, што нягледзячы на ўвесь ціск Партрыджа, Бэртан урэшце здолеў давесьці сваю справу да канца.

Фінальныя тытры паведамляюць, што «Брэдлі» ў выніку цалкам перапрацавалі ў адпаведнасьці з Бэртанавымі заўвагамі, што дапамагло значна зьменшыць колькасьць ахвяраў у часе вайны ў заліве. Большасьць афіцэраў, якія займаліся распрацоўкай бронеаўтамабілю, атрымалі падвышэньні, а Бэртана змусілі звольніцца.

## Акторскі склад

## Вытворчасьць
Кансультантам пры здымках быў уласна палкоўнік Джэймз Бэртан.

Здымкі адбываліся ў Каліфорніі.

## Ацэнкі
На агрэгатары рэцэнзій Rotten Tomatoes фільм мае рэйтынг ухвалы 84%.

## Узнагароды
* Прайм-таймавая прэмія «Эмі» 1998: Эмі Стофскі (касьцюмэрка): найлепшыя строі для міні-сэрыялаў, фільмаў ці спэцыяльнай перадачы
* Калямбускі міжнародны кіна- і відэафэстываль 1998: ляўрэат прэміі Крыса за сацыяльныя праблемы

## Крыніцы

## Літаратура
* James G. Burton. *The Pentagon Wars: Reformers Challenge the Old Guard* (Annapolis, MD: Naval Institute Press, 1993), 

## Вонкавыя спасылкі
* 

Катэгорыя:Тэлевізійныя фільмы 1998 году
Катэгорыя:Кінакамэдыі 1998 году
Катэгорыя:Камэдыйныя тэлефільмы ЗША
Катэгорыя:Экранізацыі дакумэнтальных кніг
Катэгорыя:Фільмы пра вайскоўцаў
Катэгорыя:Фільмы Рычарда Бэнджаміна
Катэгорыя:Фільмы HBO Films
Катэгорыя:Фільмы пра Вашынгтон
Катэгорыя:Фільмы пра 1980-я